Gitte Lillelund Bech (V), 2013-04-25:
Som det også fremgår af det, som ministeren sagde, behandler vi i dag B 60, forslag til folketingsbeslutning om undersøgelse af muligheden for oprettelse af et partnerskab mellem Danmark og Grønland om udvikling af den grønlandske undergrund.
I Venstre er vi meget glade for, at der er lagt op til den her debat.
Det er netop en debat om, hvordan den danske stat bedst kan bidrage til efterforskning og udvinding af råstoffer i den grønlandske undergrund.
Vi kerer os nemlig om rigsfællesskabet og rigsfællesskabets fremtid.
Vi ønsker sådan set at bevare et godt og tillidsfuldt samarbejde med og om Grønlands selvstyre, og udgangspunktet er, at vi ønsker et stærkt Grønland med en bæredygtig og selvbærende økonomi.
Derfor ligger det her forslag godt i forlængelse af de debatter og samråd, vi har haft i Folketinget om netop respekten for rigsfællesskabet, respekten for selvstyreaftalen og muligheden for et mere bæredygtigt Grønland, som jo er det, hele selvstyreaftalen reelt set går ud på.
I folketingsdebatten den 21. februar 2013 vedtog et enigt Folketing således følgende: »Folketinget opfordrer regeringen til sammen med landsstyret at arbejde for i Grønland at skabe øgede investeringer på sammenlignelige og gennemsigtige markedsmæssige vilkår, herunder danske, og derigennem nyttiggøre Grønlands naturressourcer med henblik på en strategisk investeringsmulighed i råstofudvinding i Grønland.« Jeg synes jo nok, at det her beslutningsforslaget faktisk rammer fuldstændig inden for skiven af det her forslag til vedtagelse.
Derfor kan det så også undre mig, at det ikke er et enigt Folketing, der kan bakke op om det her beslutningsforslag.
Jeg vil også sige, at vi jo har haft erhvervs- og vækstministeren i samråd i Erhvervsudvalget, hvor ministeren meget klart tilkendegav, at hvis den danske regering kan gøre noget for at hjælpe kommercielle danske investeringer i Grønland, vil ministeren gøre det.
Samtidig sagde ministeren, at regeringen og landsstyret vil undersøge mulighederne for at tiltrække investeringer i Grønland på kommercielle vilkår, og det ligger jo også i det beslutningsforslag, som vi behandler nu.
Jeg noterede mig også, at SF's udenrigsordfører i den debat i februar meget klart sagde, at SF er klar til at se på forskellige modeller for offentlig-privat partnerskab, som gør, at staten kan have en rolle, og at danske virksomheder også kan engagere sig.
Fra Grønlands side må man altså sige, at den nye landsstyreformand, Aleqa Hammond, godt nok har afvist at have et statsligt dansk-grønlandsk selskab, som skulle gå ind og udvinde råstoffer, men samtidig har den selv samme landsstyreformand, Aleqa Hammond, i valgkampen sagt, at hun ikke ser nogen problemer i at få undersøgt mulighederne for et tættere grønlandsk-dansk samarbejde for at se på, hvordan Grønland og Danmark sammen kan bidrage til at understøtte udviklingen af den grønlandske undergrund.
Igen må man her sige, at beslutningsforslaget ligger fint i forlængelse af dette.
Selvfølgelig kan man diskutere, hvad et offentlig-privat samarbejde reelt set skal indeholde.
I Venstre mener vi ikke nødvendigvis, at det skal være med dansk statsstøtte.
Samlet set er historien fyldt med dårlige aftaler rundtomkring i verden om udvinding af råstoffer.
Rigtig mange lande har spildt muligheder, som dem Grønland står med nu.
Vi skal altså undgå, at mulighederne bliver spildt.
Derfor er det rettidig omhu at fremsætte et beslutningsforslag som det her, og det er rettidig omhu at diskutere og undersøge mulighederne for et partnerskab, og derfor er vi fra Venstres side meget positive over for forslaget.